मुम्बई, 17 मार्च। तोफें दे सैकड़े जुआनें कन्नै लैस रौह्‌ने आह्‌ले माहिम दा इतिहासक किला हुन इस हालात इच आई चुकेआ ऐ जे पैह्‌ली नजर इच एह् पता गै नेई चलदा जे इत्थें कदें कोई किला बी हा। माहिम दे पच्छम इच समुंदरै दै कंडै उप्पर बने दे इस इतिहासक किले दा काफी शानदार अतीत रेहा ऐ ते अंग्रेजें इसदा निर्माण मराठें दा आक्रमण रोकने गित्तै कीता हा। ब्रिटिश प्रतिरक्षा दा एह् इक महत्वपूर्ण थाह्र हा। उनें दिनें बांद्रा थमां ठाणे तक्कर दी पट्टी मराठें दे कबजे इच ही इस आस्तै ब्रिटिश फौज म्हेशां इस किले उप्पर चौकन्नी रौंह्‌दी ही।